|  |  |  |  |
| --- | --- | --- | --- |
|  | **Fylkesmannen i Møre og Romsdalatab** | | |
|  |  | |
| Vår dato | Vår ref. |
| 31.03.2016 | 2014/7006/FMMRVIVE/310 |
| Saksbehandlar, innvalstelefon | | Dykkar dato | Dykkar ref. |
| prosjektleiar Vigdis Rotlid Vestad, 71 25 84 47 | |  |  |
|  | |  |  |

|  |  |
| --- | --- |
| Kommunane i Møre og Romsdal |  |

**Kommunereforma fram til endeleg vedtak i kommunane innan 1. juli - og fylkesmannen si tilråding innan 1. okt. 2016**

Vi viser til [brev datert 29.02. 2016](https://www.fylkesmannen.no/PageFiles/820879/Skj%c3%b8nnsmidler%202016%20-%20kommunereforma%20(29.02.2016).docx), der tildeling av skjønnsmidlar til arbeidet med kommunereforma og støtte til informasjon og folkehøyring var hovudbodskapen. I nemnte brev ligg det og ein del milepælar i høve til kommunereforma.

Innhaldet i dette brevet er forslag til ei **sjekkliste** i høve til saksutgreiinga fram til endeleg vedtak. I tillegg vil vi informere om fylkesmannen si **organisering og arbeidsmetodar** i arbeidet med tilrådinga - og om **dialogen** med kommunane omkring arbeidet med kommunereforma. Vi vil også nemne dato for aktuelle **samlingar/milepælar.**

**Sjekkliste**

Fylkesmannen viser til [Stortinget sitt vedtak](https://www.regjeringen.no/no/tema/kommuner-og-regioner/kommunereform/Hvorfor-kommunereform/id752904/) våren 2014, der kommunane blir bedt om å starte opp arbeidet med kommunereforma. Hovudmåla i kommunereforma, kriterier for god kommunestruktur og sentrale dokument frå til dømes kommuneproposisjonar, lovar, brev frå Kommunal- og moderniserings-departementet, rettleiarar og rapportane frå ekspertutvalet vil vere grunnlaget for saksutgreiinga fram til endeleg vedtak.

Busettingsmønster, demografi, samferdsel, teknologi, arbeids- og næringsstrukturar har endra seg radikalt sidan førre kommunegjennomgang på 1960-talet. Folk og samfunn har til alle tider greidd å endra seg og tilpassa seg nye tider og trendar – og denne eigenskapen kjem godt med når vi ser kor raskt samfunnet har endra seg dei seinare åra. I denne utviklinga er kommunane ein viktig aktør som også skal tilpassa seg for at innbyggarane skal sikrast gode velferdstenester, demokrati, gode busettings- og næringsstrukturar og ikkje minst vere berekraftig inn i framtida. Ein viktig del av saksførebuinga fram til vedtak blir difor å synleggjere kommunen sine fordelar og ulemper i dag og framover dei neste 20- 30 åra.

Fylkesmannen har summert opp i denne sjekklista kva fleirtalet på Stortinget og regjeringa har satt som mål og kriterier for kommunereforma. Momenta i [sjekklista](https://www.fylkesmannen.no/PageFiles/820879/Moment%20til%20sjekkliste%20for%20sakshandsaming%20til%20endeleg%20vedtak%20-1.docx), som ligg på våre heimesider, vil sjølvsagt «spegle» fylkesmannen si sakshandsaming av dokumentasjonen frå kommunane i arbeidet med tilrådinga. Dersom kommunen ikkje sjølv grunngjev sentrale område omkring hovudmåla i kommunereforma, blir det naudsynt for fylkesmannen å gje si grunngjeving ut i frå dei fakta vi har om kommunen. Fylkesmannen vil etter grundige gjennomgangar av kvar enkelt kommune og faktakjelder elles – til sist skrive si tilråding om framtidig kommunestruktur i Møre og Romsdal - ut i frå ei heilskapleg vurdering om kva som gangnar kommunar og fylket best.

**Fylkesmannen si tilråding - organisering og arbeidsmetodar**

Fylkesmannen har avsett ressursar, som utgjer ei arbeidsgruppe, til handsaminga av informasjonen om og frå kommunane. Denne arbeidsgruppa skal i løpet av sumaren ha gått gjennom all informasjon frå kvar enkelt kommune, og teke ei kommunevis oppsummering. Arbeidsgruppa skal til då også ha gått igjennom alle vedtekne intensjonsavtalar som ligg føre. Deretter skal fylkesmannen bruke hausten på si vurdering - og til slutt skrive tilrådinga om framtidig kommunestruktur i fylket.

Fylkesmannen vil samarbeide tett med kommunane slik at vi i prosessen framover legg til grunn det same faktagrunnlaget. Kommunane må difor sende inn til fylkesmannen dokumentasjonen som blir lagt til grunn i saksframstillinga til endeleg vedtak. Innsendt dokumentasjon og endeleg vedtak legg fylkesmannen ut på sine [heimesider](https://www.fylkesmannen.no/nn/More-og-Romsdal/Kommunal-styring/Kommunereformen/Container-KommunenesDokSamling/Testside-kommunereformen/), slik at kommunen kan kontrollere at fylkesmannen har motteke riktig informasjon. Status omkring intensjonsavtalar og høyring av innbyggarane finn du også på våre [heimesider](https://www.fylkesmannen.no/PageFiles/820879/Status%20kommunereforma%20mars%202016.docx).

Fylkesmannen har avsett skjønnsmidlar til ei prosjektstilling til kvar **ny kommune.** Midlar til denne stillinga kan utbetalast etter nærare avtale med Fylkesmannen.

**Dialog med kommunane**

Fylkesmannen kan gje kommunane råd og rettleiing i dei prosessane som er aktuelle frametter. Kommunane kan i det høve be om eit møte med fylkesmannen omkring ulike utfordringar/problemstillingar. Slike problemstillingar kan til dømes vere grensedelingar/grensejusteringar av kommunen.

Kommuneproposisjon og kommunereforma er tema på KS si kommunesamling den **20. mai**.

Fylkesmannen inviterer til pressekonferanse på Romsdalsmuseet **3. okt.** der tilrådinga frå Fylkesmannen om ny kommunestruktur i Møre og Romsdal blir presentert.

**Aktuelle samlingar/milepælar**

|  |  |
| --- | --- |
| **Tema** | **Dato** |
| Politisk handsaming av intensjonsavtalar | Innan april |
| Høyring av innbyggarane | Innan mai |
| Kommunekonferanse om kommuneproposisjon 2017, Molde | 20. mai |
| Innsending av dokumentasjon til Fylkesmannen for høyring av folket som utløyser kr. 100 000,- (viser til [brev datert 29.02.16](https://www.fylkesmannen.no/PageFiles/820879/Skj%c3%b8nnsmidler%202016%20-%20kommunereforma%20(29.02.2016).docx)) | Når vedtak er fatta |
| Endeleg vedtak om ny kommunestruktur | Innan 1. juli |
| Søknadsfrist for tildeling av skjønnsmidlar haust 2016 | 20. august |
| Pressekonferanse, Stad: Romsdalsmuseet, Molde | 3. okt. kl. 13.00 |

Med helsing

# Rigmor Brøste (e.f.) Vigdis Rotlid Vestad

Ass. fylkesmann

*Dokumentet er elektronisk godkjent og har ingen signatur.*

Kopi:

|  |  |  |  |
| --- | --- | --- | --- |
| Nordmøre regionråd | Postboks 161, Kongens plass | 6501 | KRISTIANSUND N |
| Sunnmøre regionråd | Postboks 1521 | 6025 | ÅLESUND |
| Romsdal regionråd | Torget 4 | 6413 | MOLDE |